Diari Oficial de la Generalitat Valenciana


Sumari del DOGV 8495, del 27-02-2019 (2019/1859)

ORDRE 5/2019, de 20 de febrer, de la Conselleria d'Educació, Investigació, Cultura i Esport, per la qual es declara bé de rellevància local immaterial la Baixada de Torxes de la Muntanya del Bolón d'Elda.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/02/20/5/dof/vci/html**

### Dades del document

Número de DOGV
:   8495

Data del DOGV
:   27-02-2019

Secció del DOGV
:   I. DISPOSICIONS GENERALS

Número del document
:   2019/1859


Data del document
:   20-02-2019

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * Elda
    * legislació

ORDRE 5/2019, de 20 de febrer, de la Conselleria d'Educació, Investigació, Cultura i Esport, per la qual es declara bé de rellevància local immaterial la Baixada de Torxes de la Muntanya del Bolón d'Elda.  
 [2019/1859]  
L'article 1.3 de la Llei 4/1998, d'11 de juny, del patrimoni cultural valencià estableix que formen part del patrimoni cultural valencià, en qualitat de Béns Immaterials del Patrimoni Etnològic, les creacions, coneixements, tècniques, pràctiques i usos més representatius i valuosos de les formes de vida i de la cultura tradicional valenciana.  
  
Els articles 15.5 i 55 de la Llei 4/1998, d'11 de juny, del patrimoni cultural valencià estableix que s'inclouran en la Secció Cinquena de l'Inventari general del patrimoni cultural valencià, amb la qualificació de béns immaterials de rellevància local, aquelles creacions, coneixements, pràctiques, tècniques, usos i activitats més representatives i valuoses de la cultura i les formes de vida tradicionals valencianes. Igualment s'inclouran els béns immaterials que siguen expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià.  
Vist l'informe que hi ha en l'expedient administratiu i de conformitat amb el mateix; fent ús de les facultats que confereix l'article 56 de la Llei 4/1998, d'11 de juny, del patrimoni cultural valencià; l'article 20 del Decret 140/2014, de 5 de setembre, pel qual s'aprova el Reglament orgànic i funcional de la Conselleria d'Educació, Cultura i Esport; i l'article 19.1 del Decret 62/2011, de 20 de maig, pel qual es regula el procediment de declaració i el règim de protecció dels béns de rellevància local. I després de la notificació de la resolució d'incoació als interessats en el procediment, i no havent rebut cap al·legació a la seua protecció patrimonial,  
  
  
ORDENE  
  
Primer  
Declarar bé de rellevància local immaterial la Baixada de Torxes de la Muntanya del Bolón d'Elda.  
  
Segon  
En atenció a allò que disposa l'article 56 de la Llei de la Generalitat Valenciana 4/1998, d'11 de juny, del patrimoni cultural valencià, es determinen els valors del bé que justifiquen la seua declaració i es descriuen els detalls que permeten la seua precisa identificació, en l'annex que s'adjunta a aquesta ordre.  
  
Tercer  
La protecció de la Baixada de Torxes de la Muntanya del Bolón d'Elda, com a patrimoni cultural immaterial es concretarà en les mesures següents:  
a) Realitzar tasques d'identificació, descripció, investigació, estudi i documentació amb criteris científics.  
b) Incorporar els testimonis disponibles a suports materials que garantisquen la seua protecció i preservació.  
c) Vetlar pel normal desenvolupament i la pervivència d'aquesta manifestació cultural, així com tutelar la conservació dels seus valors tradicionals i la seua transmissió a les generacions futures.  
Específicament, en relació amb la normativa en matèria de medi ambient, i com a manifestació de l'ús festivorecreatiu del foc amb caràcter excepcional, la celebració de la Baixada de Torxes s'ajustarà als procediments preceptuats pel Decret 148/2018, de 4 de setembre, del Consell, pel qual es modifica el Decret 98/1995, de 16 de maig, del Govern Valencià, pel qual s'aproven les normes de seguretat en prevenció d'incendis forestals a observar en l'ús festivo-recreatiu del foc en sòl forestal, confrontant o amb una proximitat inferior a 500 metres de terreny forestal.  
Qualsevol canvi que excedisca el normal desenvolupament dels elements que formen aquesta manifestació cultural s'haurà de comunicar a la direcció general competent en matèria de patrimoni cultural per a, si és el cas, la seua autorització administrativa i consegüent modificació d'aquesta resolució.  
Les accions de salvaguarda que es projecten hauran de tindre en compte, de manera molt especial, els riscos de desvirtuació que es podrien derivar del turisme massiu, així com la necessitat de valorar i protegir adequadament els oficis tradicionals associats a aquesta manifestació.  
La gestió del patrimoni cultural protegit per aquesta declaració de bé de rellevància local immaterial, correspon a l'Ajuntament d'Elda.  
  
  
  
DISPOSICIÓ ADDICIONAL   
  
Única. Inscripció en l'Inventari general del patrimoni cultural valencià  
La present declaració queda inscrita en la secció cinquena de l'Inventari general del patrimoni cultural valencià.  
  
  
DISPOSICIÓ FINAL   
  
Única  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
La qual cosa es fa pública als efectes oportuns.  
  
València, 20 de febrer de 2019  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX  
  
1. Exposició de motius  
Es considera que per la seua notorietat i rellevància la Baixada de Torxes de la Muntanya del Bolón la vesprada del 5 de gener, pròpia de la ciutat d'Elda, reuneix els suficients valors del patrimoni cultural valencià, com a expressió d'una manifestació d'oci, recreativa i festiva tradicional que constitueix un senyal d'identitat de la població, per a ser declarada com a bé immaterial de rellevància local i inscriure-la en la secció cinquena de l'Inventari general del patrimoni cultural valencià. En la motivació de la declaració concorren les circumstàncies i valors que s'exposen a continuació.  
La Baixada de Torxes es manifesta com una celebració singular i molt reconeguda per la població eldera. Aquesta singularitat es fonamenta en el fet que les torxes i la il·luminació que generen es localitzen en un lloc amb un fort arrelament local, la muntanya del Bolón, un accident orogràfic contigu al nucli urbà de la ciutat. I les torxes s'integren, al seu torn, en la comitiva dels Reis d'Orient a la seua arribada a Elda la vespra de la festa de l'Epifania, guiats pels llums del cim del Bolón. En conseqüència, si bé la Baixada de Torxes forma part del marc d'esdeveniments i celebracions vinculats a la Cavalcada dels Reis a Elda, té una singularitat pròpia, específica i única relacionada amb la muntanya del Bolón i amb l'ús festiu i tradicional del foc.  
  
En la Baixada de Torxes s'aprecia un evident protagonisme de la comunitat eldera i implicació dels seus participants. La iniciativa que va configurar aquesta manifestació en les seues característiques pròpies va partir del Centre Excursionista Elder, una associació declarada d'utilitat pública, que compta des dels seus orígens amb una Secció de Muntanya formada per muntanyencs de la ciutat. En aquest sentit, Elda compta amb una llarga tradició muntanyenca que s'ha anat expandint a tota la població. La Baixada de Torxes ha arrelat com una tradició popular i local, no solament com a episodi de celebració previ a la Cavalcada de Reis. Milers d'elders, acompanyats de les seues famílies i amics, passen el matí del 5 gener a la muntanya del Bolón, per a unir-se al capvespre a la desfilada de torxes que conforma la Baixada. La població que no participa directament en la pujada a la muntanya també forma part de la tradició: nombrosos elders i visitants contemplen els llums de les torxes des dels seus habitatges, des dels carrers i des dels espais públics de la ciutat.  
La Baixada de Torxes és una tradició dirigida essencialment a la població eldera, pel seu caràcter propi i originari del municipi. Per tant, si bé és una activitat oberta a tots els públics, no està substancialment i originàriament destinada a públics forans. De manera que la participació i organització conjunta de la Baixada de Torxes per part d'institucions i entitats locals, públiques i privades -significativament, entre elles, el Centre Excursionista Elder-, coordinades per l'Ajuntament d'Elda, facilita el seu control per a no convertir-se en un mer espectacle subjecte a demandes externes o audiències. En aquest sentit s'estima que el públic forà a penes té incidència en l'evolució de la Baixada.  
  
La primera referència escrita trobada que al·ludeix a la Baixada de Torxes es remunta a l'any 1961, si bé algunes fonts orals fan pensar que a la fi dels anys 50 ja es va iniciar la tradició. El setmanari local Valle de Elda, en el número 229 del 14 de gener, porta un article amb el titular «Brillant èxit de la Cavalcada de Reis. Més enllà de la notícia», la documentació conservada ens informa que els organitzadors de la Cavalcada de Reis d'Elda (l'organització juvenil antic Frente de Juventudes), amb la intenció de dotar-la de vistositat, i després de dos anys sense que l'esmentada cavalcada s'haguera celebrat, sol·licitaren la col·laboració de les juntes centrals de Moros i Cristians i de Falles d'Elda, de la societat Moto-Club, del grup artístic d'Emilio Rico Albert, de l'emissora Radio Elda i del Centre Excursionista Elder. I aquesta última associació va ser clau perquè, en el marc de la celebració, s'encenguera una gran foguera a la part alta de la muntanya del Bolón, simbolitzant l'estrela de Betlem. Des d'allí una caravana de torxes va formar una filera de llums descendint des de dalt de la muntanya, que escenifica la desfilada de patges que acompanya els Reis en el seu viatge des d'orient, tal com ens refereix el cronista oficial Alberto Navarro Pastor.  
  
Un any després, el mateix setmanari Valle de Elda publicava (núm. 280, 05.01.1962): «Aproximadament a les cinc i mitja de la vesprada començaran a veure's en els cims de Betlem (sic), els primers llums de la comitiva règia?». La mateixa publicació recollia (núm. 281, 13.01.1962) el següent comentari: «La meravellosa Cavalcada dels Reis: Amb motiu de la tradicional festivitat de Reis, a la vesprada del divendres dia 5 va arribar a la ciutat la brillant comitiva dels Reis d'Orient. Des de molt abans d'aparéixer pels cims del Bolón l'estrela simbòlica, com una gran foguera, la gentada va acudir a l'entrada de la ciutat per a rebre la caravana oriental. Els llums de les torxes davallant per la negror de la muntanya van ser seguits amb expectació per la xicalla i públic que cada vegada més nombrosa esperava, pujant l'entusiasme quan els primers heralds van fer la seua aparició».  
  
El rellevant paper del Centre Excursionista Elder queda reflectit en les memòries de Daniel Esteve Poveda, president d'aquesta entitat en la seua primera etapa, des de finals dels anys 50: «Col·labora el Centre amb les autoritats locals, FET i OJE, en la Cavalcada del 5 de gener de 1963 i per primera vegada s'encén una gran foguera al cim del Bolón, a càrrec de la nostra societat i posterior descens il·luminant amb torxes» (Esteve Poveda, 1999, 102).  
Amb el pas del temps, aquella iniciativa s'ha convertit en una important tradició i en tot un patrimoni i símbol de la ciutat i el descens amb torxes per la muntanya del Bolón es realitza cada 5 de gener. Des de llavors, la Baixada de Torxes s'ha realitzat de manera ininterrompuda, si bé durant els anys 2015 i 2016 es va realitzar utilitzant exclusivament llums leds, recuperant-se en 2017 i 2018 l'ús d'un nombre determinat de torxes, en combinació amb llums leds desenvolupats per l'Institut Tecnològic INESCOP i l'IES La Torreta d'Elda. Milers d'elders amb les seues famílies i amics participen, bé en la mateixa baixada de torxes, bé reunint-se per a veure des de les finestres i balcons de la ciutat com aquest riu de torxes il·lumina i anuncia l'arribada dels Reis a Elda.  
Donat el marc temporal que té aquesta celebració, la vesprada del dia 5 de gener, en el context de la celebració de la Nit de Reis, el component familiar i infantil de l'acte és molt destacable. Són molts els joves i xiquets que participen en la Baixada de Torxes o que contemplen els llums des dels seus domicilis o als carrers d'Elda, acompanyats de les seues famílies. Arran d'aquests factors, la Baixada de Torxes s'ha transmés amb facilitat entre generacions, també entre els organitzadors i col·laboradors, especialment els vinculats al Centre Excursionista Elder, formant part protagonista del programa anual de celebracions de la ciutat. La Baixada de Torxes s'ha transmés i forma part de l'imaginari literari local a través del conte El bosque de la Bola. La leyenda de Bolón. Un cuento para la noche de Reyes, de Juan Manuel Maestre Carbonell i Florentino Caballero Santacruz, una narració infantil de ficció en la qual apareixen els orígens d'aquesta tradició, que contribueix a la seua difusió.  
L'impulsor original d'aquest acte, el Centre Excursionista Elder, és una societat que s'origina a la ciutat amb la finalitat d'associar els elders aficionats a activitats realitzades en l'entorn natural. Al protagonisme organitzatiu del Centre Excursionista Elder s'ha unit en els últims anys l'Ajuntament d'Elda. L'any 2011 la Regidoria de Medi Ambient va rehabilitar la senda dels Reis, l'itinerari de la Baixada de Torxes, fet que evidencia l'interés municipal per aquest esdeveniment.  
  
Sense cap dubte en la Baixada de Torxes el que més destaca és l'efecte visual que produeix la llum de les torxes, que il·lumina la senda dels Reis en la foscor de la muntanya del Bolón. S'aconsegueix així una imatge de llums recorrent la muntanya, tan pròxima al nucli urbà, que és l'estampa típica d'Elda la Nit de Reis, la que contempla el públic infantil i adult. És l'evidència de l'arribada dels Reis a Elda, signe d'una tradició que permet, al seu torn, una bella imatge de l'entorn, fotografiada o gravada en innombrables ocasions, i que serveix com a fons de felicitacions nadalenques, estampes típiques d'Elda o imatges de paisatges locals. La Baixada de Torxes enllaça, a més, com s'ha indicat, amb la posterior Cavalcada de Reis, que incorpora acompanyament musical i diferents posades en escena.  
La Baixada de Torxes, una manifestació de l'ús festivo-recreatiu del foc amb caràcter excepcional, té un marc de referència quant a la normativa mediambiental per a la seua celebració i, per tant, es considera compatible amb el que preceptua el Decret 148/2018, de 4 de setembre, del Consell, pel qual es modifica el Decret 98/1995, de 16 de maig, del Govern Valencià, pel qual s'aproven les normes de seguretat en prevenció d'incendis forestals a observar en l'ús festivo-recreatiu del foc en sòl forestal, confrontant o amb una proximitat inferior a 500 metres de terreny forestal. Especialment, pel que estableix l'article 2 de l'annex I, en particular el seu apartat 1.g, així com, quant al procediment d'autorització, pel que preceptuen els annexos II i III de l'esmentat decret.  
  
  
2. Dades sobre el bé objecte de la declaració  
2.1. Denominació: Baixada de Torxes de la Muntanya del Bolón la vesprada del 5 de gener.  
2.2. Localitat: Elda (Alacant).  
2.3. Data de realització: cada 5 de gener, amb caràcter anual.  
2.4. Actors principals: es consideren actors principals de l'esdeveniment els portadors de torxes, ciutadans i ciutadanes d'Elda que voluntàriament i de manera desinteressada participen en la Baixada de Torxes.  
  
2.5. Actors secundaris: es consideren actors secundaris de l'esdeveniment els muntanyencs i voluntaris del Centre Excursionista Elder, entitat que ha tingut un rellevant paper tant en la iniciativa com en el manteniment de la Baixada de Torxes. Igualment, l'Ajuntament d'Elda té la consideració d'actor secundari, atés que aporta la provisió de les torxes, així com personal i participació en la coordinació i gestió organitzativa de l'esdeveniment, al qual se sumen Protecció Civil, Policia Nacional, Policia Local, Bombers i Creu Roja. Així mateix, els milers d'elders que participen en la jornada festiva en la muntanya del Bolón, així com el públic que gaudeix de l'esdeveniment a les cases i carrers d'Elda, o bé seguint la retransmissió de la Baixada a través de mitjans de comunicació locals, forma part imprescindible d'aquesta manifestació recreativa i festiva, amb un marcat caràcter familiar i lúdic.  
  
  
3. Descripció del bé  
3.1. Actes preliminars: en dates prèvies a la Baixada de Torxes té lloc una reunió de la Junta de Seguretat Extraordinària que se celebra a l'Ajuntament d'Elda. En aquesta reunió que s'estableix el protocol de seguretat, la participació dels voluntaris i la delimitació de les responsabilitats, participa personal municipal, del Centre Excursionista Elder, i membres de Protecció Civil, Policia Nacional, Policia Local, Bombers i Creu Roja. L'Ajuntament d'Elda, en coordinació amb les entitats esmentades, s'ocupa de les necessitats materials bàsiques de l'esdeveniment i de la seua difusió en els diferents mitjans de comunicació.  
  
Els membres i voluntaris de la Secció de Muntanya del Centre Excursionista Elder, després d'haver determinat el nombre de voluntaris i les seues responsabilitats, participen durant la jornada en la muntanya des de primera hora del matí del dia 5 per a l'acolliment dels excursionistes, l'encesa de fogueres, així com l'ordre i gestió de la baixada, apagada de torxes i foguera, i neteja general. És ja una tradició fer la pujada per la senda de la muntanya del Bolón per a dinar al cim i en acabant, al capvespre, després de l'encesa de la foguera, sumar-se a la desfilada de torxes que baixa fins al nucli urbà per a donar pas a la Cavalcada de Reis. Al cim, els voluntaris més veterans esperen els excursionistes amb un refrigeri.  
3.2. Part central: a partir de les 15.00 h es produeix el repartiment de torxes en la base de la muntanya del Bolón, concretament a l'avinguda de la Melva, al costat de l'IES La Melva, amb una notòria participació infantil supervisada per adults. Es tracta de torxes tradicionals i de torxes amb llum artificial ?llums leds- que comparteixen amb les primeres la il·luminació de l'esdeveniment. La quantitat de torxes és anualment variable, si bé el número de referència és de 100. L'encesa de les fogueres es produeix entorn de les 17.45 h: una més gran, visible des de la població, i una altra de menors dimensions, per a l'encesa de les torxes. A l'inici del crepuscle s'inicia pròpiament la Baixada de Torxes, que adquireix tota l'esplendor cap a les 18.30 h, quan ja s'ha fet fosc. Tant l'encesa de torxes com l'ordre de la marxa estan perfectament coordinats pels voluntaris, amb la finalitat que cap participant estrany a l'organització s'acoste a la foguera en cap moment. Igualment, els membres del Centre Excursionista Elder participen amb la resta de la població al llarg del recorregut per evitar imprudències, marcar la marxa i actuar en cas que es produïsca algun contacte amb foc, ja que van proveïts de xicotetes bombes d'aigua. Les últimes torxes que davallen ho fan cap a les 18.45 h. Posteriorment, els voluntaris s'encarreguen d'apagar la foguera, encara que tornen l'endemà per eliminar les restes que deixa l'esdeveniment a la muntanya.  
  
  
4. Elements que formen part del bé  
4.1. Elements mobles: les torxes de llum natural són elements mobles que no es conserven d'any a any. Les torxes de llum artificial, amb un sistema d'il·luminació de tipus led, sí que es mantenen des de l'any de la seua implantació. També forma part del paisatge celebratiu del cim la coneguda com a Creu del Bolón, en la qual figura una placa que el Centre Excursionista Elder va dedicar en 1984 als muntanyencs morts. La creu rememora creus anteriors, potser des del segle XVII, i és un dels senyals d'identitat de la muntanya i la ciutat.  
  
4.2. Elements immobles: la mateixa muntanya del Bolón, on es desenvolupa l'activitat, i concretament el traçat conegut com a senda dels Reis, que ha rebut aquesta denominació precisament per ser el camí fixat per al recorregut que segueix la Baixada de Torxes.  
  
5. Definició de l'àmbit espacial i temporal  
La Baixada de Torxes es realitza en sòl forestal, a la muntanya del Bolón, un espai rellevant per a la població eldera. El turó es localitza al centre del terme municipal de l'Elda, amb una altura màxima de 652 metres sobre el nivell del mar, immediatament a l'oest del nucli urbà, i és una referència constant per als veïns del municipi per la seua proximitat i vistositat. El traçat de la senda dels Reis, el sender per on discorre la Baixada, recorre el vessant nord-est del turó, tal com figura al pla annex. S'accedeix a la zona seguint l'avinguda de la Melva i travessant el pont que salva la línia de ferrocarril Madrid-Alacant fins a trobar-se amb el camí rural que dona entrada al paratge forestal. Parteix, així, des del camí Partida del Bolón (paratges de Los Corrales i Casas Nuevas) fins a arribar al cim, a través de les divisòries naturals de la muntanya. Els primers 150 metres del recorregut transiten a través de cases de camp i segones residències, per a endinsar-se més avant en muntanya oberta.  
La muntanya del Bolón és un dels escenaris habituals per a les activitats d'excursionisme, oci i festives a Elda. Així mateix, ha sigut lloc d'importants troballes arqueològiques que es remunten a l'edat del bronze (jaciments de la penya del Trinitario i coves de la muntanya del Bolón), com exemplifica el famós Xiquet del Bolón, un enterrament infantil del II mil·lenni a. C. Compta, a més, en el seu entorn immediat amb la ja esmentada Creu del Bolón.  
La Baixada de Torxes es duu a terme al vespre de cada 5 gener, després de l'encesa de les dues fogueres al cim. No obstant això, la preparació i celebració es desenvolupa al llarg de tot el dia 5, ja que és tradició, seguida per milers d'elders, pujar al cim del Bolón de matí per esmorzar i dinar a la muntanya.


Còpia Permalink ELI